
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 21 mai 2012               

Pl-x 127/2012                   


AVIZ
asupra propunerii legislative pentru modificarea şi completarea
Legii nr.90 din 26 martie 2001 privind organizarea și funcționarea Guvernului României și a ministerelor

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr. 90 din 26 martie 2001 privind organizarea și funcționarea Guvernului României și a ministerelor, trimisă cu adresa nr. Pl x 127 din 14 mai 2012 şi înregistrată cu nr. 31/336 din 14 mai 2012.
Conform dispoziţiilor art.75 alin.(1) din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este prima Cameră sesizată.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă în şedinţa  21 mai 2012.

Propunerea legislativă are ca obiect de reglementare modificarea şi completarea Legii nr.90 din 26 martie 2001 privind organizarea și funcționarea Guvernului României și a ministerelor, cu modificările şi completările ulterioare. Potrivit Expunerii de motive, se propune o organizare a Guvernului bazată pe coordonarea sectorială a priorităţilor de guvernare, prin intermediul unor miniştri de stat, care împreună cu primul-ministru să formeze Consiliul primului-ministru, ca organism programatic al actului de guvernare.
Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr. 169 din 12 martie 2012, precum şi punctul de vedere al Guvernului transmis cu adresa nr. 676 din 12 aprilie 2012, prin care nu se susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative, întrucât nu ţine cont de prevederile Legii nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare. Este avută în vedere abrogarea unor prevederi dintr-un act modificator – propusă la art. 3 şi art. 13, ambele preconizând abrogarea alin. (2) din Legea nr. 23/2004, fără a preciza despre care articol din actul normativ de bază este vorba. În situaţii similare, Curtea Constituţională a declarat neconstituţional actul de modificare ce nu a fost sistematizat corect şi nu a fost redactat într-un limbaj şi stil juridic normativ, concis, clar şi precis, care să excludă orice echivoc.
Potrivit art.102 alin.(3) din Constituţia României, republicată, „Guvernul este alcătuit din prim-ministru, miniştri şi alţi membri stabiliţi prin lege organică", urmărindu-se, astfel, o enumerare exemplificativă a funcţiilor din componenţa Guvernului. Prin această formulare s-a dorit reglementarea unui guvern fără scară ierarhică interioară şi în acelaşi timp cu o structură suplă.

Această opinie a fost împărtăşită şi de Curtea Constituţională care, în Deciziile nr.88 şi 89 din 2004, a statuat următoarele: „Legiuitorul constituant a reglementat modul de alcătuire a Guvernului într-o manieră suplă, care permite acestei autorităţi publice ca, în scopul realizării programului său de guvernare aprobat prin acordarea votului de încredere de către Parlament [art. 102 alin. (1) din Constituţie, republicată], să propună o structură în raport cu obiectivele pe care trebuie să le realizeze. Este evident că legiuitorul constituant nu a reglementat într-o manieră rigidă modul de alcătuire a Guvernului prin nominalizarea tuturor ministerelor.

Prin urmare, crearea unei structuri mai puţin flexibile va veni în contradicţie cu intenţia legiuitorului constituant, recunoscută de instanţa de contencios constituţional prin deciziile sus-amintite, şi nu va mai permite adaptarea structurii fiecărui Guvern la imperativele momentului.

In ceea ce priveşte relaţiile dintre miniştrii de stat şi miniştri, deşi
la pct. l din propunerea legislativă se face referire la activitatea de
coordonare, la pct.10 atribuţiile ce vor fi conferite „Consiliului                 primului-ministru", format din primul-ministru şi cei patru miniştri de stat (stabilirea priorităţilor referitoare la ordinea de zi, a strategiilor politicii interne şi externe), sunt de natură a crea o relaţie de subordonare între cele două categorii de demnitari, ceea ce, în opinia noastră, este de natură să
adauge la textele constituţionale. In acest sens, reamintim faptul că toţi
membrii Guvernului sunt conduşi de primul - ministru care, potrivit
art.107 alin.(l) din Constituţie, „ (...) conduce Guvernul şi coordonează
activitatea membrilor acestuia, respectând atribuţiile ce le revin", între
ceilalţi membri ai Guvernului existând doar raporturi juridice de
colaborare, inclusiv pentru cei stabiliţi prin legea organică de organizare şi funcţionare a Guvernului şi ministerelor.

În raport de obiectul şi conţinutul reglementării,  propunerea legislativă  face parte din categoria legilor organice. 
                              VICEPREŞEDINTE,                        SECRETAR,

                                Florin IORDACHE                    Alina GORGHIU
Consilier parlamentar, Paul Şerban

